PRANDA ตั้งเป้าปีนี้พลิกกลับเป็นกำไร ตามยอดขายโต-เน้นสินค้าเฮ้าส์แบรนด์
PRANDA ตั้งเป้าปีนี้พลิกกลับเป็นกำไร ตามยอดขายโต-เน้นสินค้าเฮ้าส์แบรนด์
24 ก.พ. 2559

นายชนิตถ์ สรไกรกิติกูล ประธานกรามการการเงิน และ บริหารความเสี่ยง บริษัท แพรนด้า จิวเวลรี่ จำกัด (มหาชน) หรือ PRANDA เปิดเผยว่า บริษัทตั้งเป้าผลประกอบการปี 59 จะพลิกกลับมามีกำไร โดยคาดว่ารายได้จะเติบโต 20% จากปีก่อน หลังจากกำลังซื้อเริ่มฟื้นตัวอย่างเห็นได้ชัดในช่วงที่ผ่านมา หลังจากความเสี่ยงด้านต่างๆ ที่เริ่มนิ่งขึ้น ไม่ว่าจะเป็นเศรษฐกิจจีน และเศรษฐกิจสหรัฐ รวมถึงราคาน้ำมันที่ทรงตัวอยู่ในระดับต่ำ ทำให้กำลังซื้อเริ่มกลับคืนมา
พร้อมกันนั้น บริษัทคาดอัตรากำไรสุทธิในปีนี้จะฟื้นกลับมาอยู่ที่ระดับไม่ต่ำกว่า 4.3% ใกล้เคียงปี 56 เนื่องจากบริษัทเน้นขยายสัดส่วนรายได้จากสินค้าแบรนด์ของตัวเองที่มีมาร์จิ้นสูงมากขึ้น โดยคาดว่าสัดส่วนรายได้จากรับจ้างผลิต และผลิตภัณฑ์ของตัวเองเป็น 50:50 จากปีก่อนที่ 54:46
อนึ่ง PRANDA อยู่ระหว่างเตรียมแจ้งผลประกอบการในปี 58 หลังจาก 3 ไตรมาสแรกมีผลขาดทุน24.29 ล้านบาท
นายชนิตถ์ กล่าวว่า บริษัทตั้งงบลงทุนในปีนี้ราว 200 ล้านบาทเพื่อใช้ในการขยายจุดขายใหม่ มูลค่ากว่า 100 ล้านบาท โดยคาดว่าจุดขายสินค้าของบริษัทจะเพิ่มขึ้นเป็น 250 จุด จากสิ้นปีก่อนมี 237 จุดขาย และอีก 50-70 ล้านบาทจะใช้ในการซื้อเครื่องจักรใหม่เข้ามาทดแทนเครื่องจักรเก่าเพื่อปรับปรุงประสิทธิภาพการผลิต